PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FH/3/1/089	Bratislava 26. augusta 2005	

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom The Procter & Gamble Company so sídlom 1 Procter & Gamble Plaza, Cincinnati, Ohio 45202, U.S.A. prostredníctvom Mgr. Tomáša Marettu, advokáta Advokátskej kancelárie Čechová & Partners so sídlom Hurbanovo nám. 5, 811 03 Bratislava vo veci koncentrácie podnikateľov The Procter & Gamble Company so sídlom 1          Procter & Gamble Plaza, Cincinnati, Ohio 45202, U.S.A. a Sanofi-Aventis so sídlom 174 avenue de France, 75013 Paríž, Francúzska republika

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľom                   The Procter & Gamble Company so sídlom 1 Procter & Gamble Plaza, Cincinnati, Ohio 45202, U.S.A. nad časťou podniku podnikateľa Sanofi-Aventis so sídlom 174 avenue de France, 75013 Paríž, Francúzska republika, na základe Kúpnej zmluvy zo dňa 19.05.2005 uzatvorenej medzi Sanofi-Aventis so sídlom 174 avenue de France, 75013 Paríž, Francúzska republika a The Procter & Gamble Company so sídlom 1 Procter & Gamble Plaza, Cincinnati, Ohio 45202, U.S.A. a  Procter & Gamble International Operations, S.A. so sídlom na 47, route de Saint-Georges, 1213,    Petit-Lancy 1, canton de Genéve, Švajčiarsko.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 17.06.2005 doručené oznámenie koncentrácie zaevidované úradom pod č. 3413/2005, v ktorom spoločnosť The Procter & Gamble Company so sídlom 1 Procter & Gamble Plaza, Cincinnati, Ohio 45202, U.S.A. (ďalej len „Procter & Gamble“) prostredníctvom Mgr. Tomáša Marettu, advokáta Advokátskej kancelárie Čechová & Partners so sídlom Hurbanovo nám. 5, 811 03 Bratislava (ďalej len „právny zástupca“) oznamuje koncentráciu podľa § 10 ods. 9 zákona                        č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v nadobudnutí niektorých aktív týkajúcich sa podnikania spoločnosti Sanofi-Aventis so sídlom 174 avenue de France, 75013 Paríž, Francúzska republika (ďalej len „Sanofi-Aventis“) v oblasti ústnej zdravotnej hygieny spoločnosťou Procter & Gamble, na základe Kúpnej zmluvy zo dňa 19.05.2005 uzatvorenej medzi Sanofi-Aventis a Procter & Gamble a     Procter & Gamble International Operations, S.A. so sídlom na 47, route de Saint-Georges, 1213, Petit-Lancy 1, canton de Genéve, Švajčiarsko (ďalej len „Procter & Gamble IO“) (ďalej len „Zmluva“).

	Na základe doručenia oznámenia predmetnej koncentrácie začalo dňa 17.06.2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, o čom úrad listom č. 3551/PMÚ SR/2005 zo dňa 24.06.2005 informoval účastníka konania.

	Po doplnení oznámenia koncentrácie podľa § 10 ods. 12 zákona a vyhlášky  č. 268/2004 Z.z., ktorou sa ustanovujú podrobnosti o náležitostiach oznámenia koncentrácie listom zaevidovaným úradom pod č. 3439/2005 zo dňa 20.06.2005, začala dňom 21.06.2005 plynúť podľa § 11 zákona lehota 60 pracovných dní na vydanie rozhodnutia. 

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 17.06.2005.

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo 
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Časťou podniku podnikateľa je podľa § 9 ods. 3 zákona organizačná zložka podniku alebo aktíva, na ktorých základe možno dosahovať obrat.
Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

	Na základe Zmluvy získa Procter & Gamble priamu kontrolu nad časťou podniku spoločnosti Sanofi-Aventis, a to nadobudnutím niektorých aktív v oblasti ústnej zdravotnej hygieny spoločnosti Sanofi-Aventis, ktoré boli vlastnené spoločnosťou Sanofi-Synthelabo pred jej zlúčením so spoločnosťou Aventis. Predmetné aktíva podniku ústnej zdravotnej hygieny zahŕňajú všetky príslušné ochranné známky, najmä Fluocaril a Parogencyl, ďalšie práva duševného vlastníctva, goodwill a hnuteľný majetok výlučne v súvislosti s oblasťou ústnej zdravotnej hygieny. Tieto aktíva sa vzťahujú najmä na vývoj, výrobu a predaj zubných kefiek, zubných pást, dentálnych nití, ústnych vôd a ostatných produktov ústnej zdravotnej hygieny, ktoré sú dostupné na trhoch v rozličných krajinách. Tieto aktíva sa však nevzťahujú na výrobky v oblasti starostlivosti o umelý chrup (Deterdent) a oblasti prípravkov pri prerezávaní zubov u detí (Baume Première Dents); predaj Fluorilu v Rusku, Maroku, Tunise a na Pobreží slonoviny ani na zubné kefky, zubné pasty, ústne vody a dentálne nite získané od Aventisu ako súčasť nadobudnutia Aventisu spoločnosti Sanofi-Synthélabo.

	Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. a) zákona, t.j. že sa jedná o koncentráciu podľa zákona.

Účastníci koncentrácie

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Procter & Gamble je založená podľa práva štátu Ohio (USA). Procter & Gamble je najvyššou materskou spoločnosťou medzinárodnej skupiny spoločností pôsobiacich v oblasti výroby výrobkov starostlivosti o domácnosť, kozmetických výrobkov a výrobkov starostlivosti o zdravie, potreby dieťaťa a rodiny. Obchodné činnosti spoločnosti Procter & Gamble sú rozdelené do divízií medzi Globálne obchodné segmenty, Organizácie zamerané na vývoj trhu, Globálne obchodné služby a Korporátne funkcie.

	Spoločnosť Procter & Gamble kontroluje viaceré subjekty po celom svete, napr. v Severnej a Južnej Amerike, Anglicku, Švajčiarsku, Mexiku, Portugalsku.

	Spoločnosť Procter & Gamble IO je 100%-nou dcérskou spoločnosťou spoločnosti Procter & Gamble, založenou podľa švajčiarskeho práva.

	Na území Slovenskej republiky kontroluje spoločnosť Procter & Gamble spoločnosť Procter & Gamble, spol. s r.o. so sídlom Karpatská 8, 811 05 Bratislava, IČO: 31 342 451 (ďalej len „Procter & Gamble, spol. s r.o.“), ktorá bola založená zakladateľskou listinou dňa 22.1.1993 a do Obchodného registra bola zapísaná dňa 18.2.1993 v oddieli: Sro, vložka číslo. 4359/B. Predmetom jej činnosti je najmä kúpa tovaru za účelom jeho ďalšieho predaja a predaj, reklamná a propagačná činnosť, prieskum trhu a verejnej mienky. Procter & Gamble, spol. s r.o. distribuuje výrobky koncernu Procter & Gamble v Slovenskej republike.

	Na základe vyššie uvedeného úrad dospel k záveru, že spoločnosť Procter & Gamble je podnikateľom podľa § 3 ods. 2 zákona, a teda zákon sa na Procter & Gamble podľa § 2 ods. 1 písm. a) vzťahuje.

	Spoločnosť Sanofi-Aventis je francúzska akciová spoločnosť. Ide o celosvetovú farmaceutickú skupinu pôsobiacu v oblasti výskumu, vývoja, výroby a uvádzania zdravotníckych výrobkov na trh. Predmetom činnosti spoločnosti je nadobúdanie majetkovej účasti v podnikoch alebo spoločnostiach, najmä v oblasti zdravotníctva a jemnej chémie, lekárstva a veterinárstva, výživy a biopriemyslu.

	Spoločnosť Sanofi-Aventis kontroluje viacero spoločností vo Francúzskej republike, Nemecku, Holandsku, Veľkej Británii, USA a iných krajinách. 

	Spoločnosť Sanofi-Aventis kontroluje prostredníctvom svojich dcérskych spoločností na území Slovenskej republiky spoločnosti SANOFI-SYNTHELABO Slovakia, s.r.o. (kontrola prostredníctvom SANOFI-SYNTHELABO, Francúzska republika) a Aventis Pharma, s.r.o. (kontrola prostredníctvom Aventis Pharma Holding GmbH, Nemecko; Aventis Pharma, s.r.o. Česká republika a Aventis Pharma SA, Francúzska republika).

	Spoločnosť SANOFI-SYNTHELABO Slovakia, s.r.o. so sídlom    Žilinská 7 – 9, 811 05 Bratislava, IČO: 31 339 450 (ďalej len „Sanofi-Synthelabo“) bola do Obchodného registra Okresného súdu Bratislava I zapísaná dňa 05.01.1993 v oddieli: Sro, vložka číslo: 4092/B. Predmetom činnosti spoločnosti Sanofi-Synthelabo je podľa výpisu z Obchodného registra najmä nákup a predaj farmaceutických prípravkov, veľkoobchod s farmaceutickými prípravkami, veľkodistribúcia liekov a výskum a vývoj v oblasti prírodných a technických vied.
	Spoločnosť Aventis Pharma, s.r.o. so sídlom Nám. Slobody 11, 811 06 Bratislava, IČO: 35 686 049 (ďalej len „Aventis Pharma“) bola založená spoločenskou zmluvou zo dňa 12.02.1996 a do Obchodného registra Okresného súdu Bratislava I bola zapísaná dňa 15.03.1996 v oddieli: Sro, vložka číslo: 10605/B. Predmetom činnosti je podľa výpisu z Obchodného registra prieskum trhu, konzultačná činnosť v oblasti farmácie, reklamná a propagačná činnosť a sprostredkovateľská činnosť v rozsahu voľnej živnosti.

	Na základe vyššie uvedeného úrad dospel k záveru, že spoločnosť Sanofi-Aventis je podnikateľom podľa § 3 ods. 2 zákona, a teda zákon sa na Sanofi-Aventis podľa § 2 ods. 1 písm. a) vzťahuje.

	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

	Na základe uvedeného úrad zistil, že účastníkom správneho konania je v danom prípade podnikateľ Procter & Gamble, ktorý získava kontrolu nad časťou podniku podnikateľa Sanofi-Aventis. Účastníkom koncentrácie je podnikateľ   Procter & Gamble, ktorá získava kontrolu nad časťou podniku podnikateľa Sanofi-Aventis, ako aj podnikateľa Sanofi-Aventis, nad ktorého časťou podniku bola na základe Zmluvy kontrola získaná.

	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.
	S ohľadom na to, že účastník predmetnej koncentrácie podnikateľ Procter & Gamble pôsobí na relevantných trhoch na území Slovenskej republiky prostredníctvom podnikateľa Procter & Gamble spol. s r.o. úrad zistil, že v predmetnom prípade bola naplnená skutková podstata § 2 ods. 4 zákona.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Na základe podkladov zaslaných podnikateľom Procter & Gamble prostredníctvom právneho zástupcu úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona.
	Podnikateľ Procter & Gamble dosiahol v Slovenskej republike celkový obrat v roku 2004 najmenej 500 000 000 Sk a nadobúdaná časť podniku podnikateľa  Sanofi-Aventis dosiahla celosvetový celkový obrat v roku 2004 najmenej 1 200 000 000 Sk.

	Presnú výšku obratov dosiahnutých podnikateľmi Procter & Gamble a Sanofi-Aventis úrad v rozhodnutí neuvádza, nakoľko tieto údaje účastník konania označil za predmet obchodného tajomstva a sú súčasťou spisového materiálu.

	Ďalej úrad posudzoval, či podnikateľ Procter & Gamble postupoval podľa § 10 ods. 9 zákona, podľa ktorého koncentrácia ktorá podlieha kontrole podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

	Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 19.05.2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Procter & Gamble neporušil vyššie uvedenú povinnosť.

Relevantné trhy
	
	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona č. 136/2001 Z.z. v znení neskorších predpisov a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Podnikateľ Procter & Gamble pôsobí v oblasti výroby a predaja výrobkov starostlivosti o domácnosť, kozmetických výrobkov a výrobkov starostlivosti o zdravie, potreby dieťaťa a rodiny.

	Ako už bolo uvedené vyššie podnikateľ Procter & Gamble má obchodné činnosti rozdelené do štyroch divízií:
-	globálne obchodné segmenty,
-	organizácie zamerané na vývoj trhu (zabezpečujú poradenstvo a monitorujú potreby v jednotlivých krajinách, v ktorých účastník konania pôsobí),
-	globálne obchodné služby (poskytujú logistickú a administratívnu podporu),
-	korporátne funkcie (zabezpečujú riadenie činností v rámci spoločnosti).

	Divízia globálnych obchodných segmentov sa člení na:

-	globálna starostlivosť o domácnosť, t.j. podnikateľ Procter & Gamble vyrába kávu, prípravky starostlivosti o tkaniny, domácnosť, potraviny a komerčné výrobky. Táto oblasť výrobkov v sebe zahŕňa napr. pracie prášky, aviváže, bielidlá, prípravky na umývanie riadu, potravinárske výrobky. Kľúčovými obchodnými značkami sú Tide, Ariel, Lenor, Fairy, Dash, Bold, Cascade,          Mr. Clean/Proper, Pringles, Folgers a Millstone.

-	globálna kozmetická starostlivosť, jedná sa o výrobu kozmetických výrobkov, t.j. farebná kozmetika, antiperspiranty, produkty dámskej intímnej hygieny, parfémy, výrobky starostlivosti o vlasy, farby na vlasy a pleť. Kľúčovými obchodnými značkami sú napr. Pantene, Wella, Max Factor, Hugo Boss, Tampax a iné.

-	globálna starostlivosť o zdravie, potreby dieťaťa a rodiny, tento segment zahŕňa výrobu výrobkov starostlivosti o potreby dieťaťa, rodiny a dentálnej hygieny, výrobky starostlivosti o zdravie osôb, zdravie a výživu domácich zvierat a farmaceutické výrobky. Patria sem výrobky ako sú detské plienky, utierky pre deti, detské podbradníky, toaletný papier a utierky na tvár. Obchodnými značkami sú napr. Pampers, Kandoo, Tempo, Eukanuba, Blend-a-med. 

	Podnikateľ Procter & Gamble na území Slovenskej republiky nevyrába. Na území Slovenskej republiky distribuuje a predáva viaceré z výrobkov, ktoré sú uvedené v segmente globálnej starostlivosti o domácnosť (konkrétne pracie prášky, aviváže, prostriedky na umývanie riadu, čistiace prostriedky pre domácnosť, oživovače farieb oblečenia, prostriedky pre špeciálnu starostlivosť o oblečenie a snacky (výrobky rýchleho občerstvenia)), globálnej kozmetickej starostlivosti (konkrétne farebná kozmetika, antiperspiranty/deodoranty, ženská intímna hygiena, parfémy, vlasové šampóny, farby na vlasy, prostriedky na osobnú hygienu, prostriedky profesionálnej starostlivosti o vlasy a prostriedky pleťovej kozmetiky) a globálnej starostlivosti o zdravie, potreby dieťaťa (konkrétne detské plienky, utierky pre deti a batoľatá a detské fľaše).

	Predmetná koncentrácia sa týka niektorých aktív podnikateľa Sanofi-Aventis zahŕňajúcich oblasti ústnej zdravotnej hygieny. Podnikateľ Procter & Gamble v rámci výrobkov ústnej zdravotnej hygieny predáva na území Slovenskej republiky výlučne zubnú pastu. Obrat z predaja zubných pást podnikateľa Procter & Gamble  v roku 2004 predstavuje podiel [0 - 1%]* z celkového obratu predaja zubnej pasty na území Slovenskej republiky. 

	Sanofi-Aventis sa orientuje na dve základné obchodné aktivity: 
-	liečivá (predovšetkým na lekársky predpis) 
-	vakcíny pre ľudský organizmus. 

	Orientuje sa na šesť terapeutických oblastí: kardiovaskulárne ochorenia, trombóza, metabolické poruchy, onkológia, centrálna nervová sústava a interná medicína.  V rámci svojich farmaceutických aktivít sa zameriava tiež na predaj rodinných zdravotných výrobkov, ktoré zahŕňajú analgetické, gastroenterologické, respiračné a tiež dermo-farmaceutické výrobky a výrobky ústnej a zubnej hygieny. Podnikateľ Sanofi-Aventis vyrába vakcíny v šiestich oblastiach: kombinované vakcíny v pediatrii, vakcíny proti chrípke, vakcíny proti ovčím kiahňam, opakované vakcíny pre dospelých a dorast, vakcíny proti meningitíde, cestovné vakcíny.  

* [...] – presný údaj sa v rozhodnutí neuvádza, nakoľko bol účastníkom konania označený za predmet obchodného tajomstva a je súčasťou spisového materiálu. Takto označené údaje ďalej v rozhodnutí sú taktiež predmetom obchodného tajomstva a sú súčasťou spisového materiálu.
	Podnikateľ Sanofi-Aventis na území Slovenskej republiky nedosahuje obrat z predaja výrobkov, ktorých sa navrhovaná transakcia týka.

Podiely predaja zubných pást (v %) za roky 2002-2004 na území Slovenskej republiky

	2002	2003	2004	
Procter & Gamble	[0-2]	[0-2]	[0-2]	
Sanofi	-	-	-	
Spolu	[0-2]	[0-2]	[0-2]	
Gillette	[0-1]	[0-1]	[0-1]	
Colgate/Gaba	[20-30]	[20-30]	[20-30]	
Unilever	[15-25]	[15-25]	[15-25]	
Setuza	[10-20]	[10-20]	[10-20]	
ABKozmetika Bratislava	[5-15]	[5-15]	[5-15]	
GSK	[5-15]	[5-15]	[5-15]	
Henkel	[1-10]	[1-10]	[1-10]	
Jordan	-	-	-	
J&J	-	-	-	
Reckitt Benckiser	-	-	-	
Sara Lee	-	-	-	
Private Label	[0-5]	[0-5]	[0-5]	
Iné	[10-20]	[10-20]	[10-20]	
Veľkosť trhu
(v miliónoch EUR)	[  ]	[  ]	[  ]	
Zdroj: AC Nielsen

	Vzhľadom na to, že podnikateľ Sanofi-Aventis nepôsobí na území Slovenskej republiky v oblasti ústnej zdravotnej hygieny a podnikateľ Procter & Gamble v predmetnej oblasti pôsobí, ale ako je uvedené vyššie, v rámci výrobkov ústnej zdravotnej hygieny predáva na území Slovenskej republiky len zubnú pastu a jeho obrat z predaja zubných pást v roku 2004 predstavoval podiel [0 - 1%] z celkového obratu predaja zubnej pasty na území Slovenskej republiky, oblasť ústnej zdravotnej hygieny nie je predmetnou koncentráciou ovplyvnená. Z uvedeného dôvodu sa úrad nezaoberal presnou definíciou relevantných trhov, na ktorých pôsobia účastníci koncentrácie.

Dopad na hospodársku súťaž
	
	Podľa § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

	Účastník predmetného správneho konania Procter & Gamble uviedol, že navrhovanou transakciou sa zvýši rozmanitosť ponúkaných výrobkov, geografický rozsah, organizačné možnosti a finančné zdroje. Navrhovaná transakcia umožní podnikateľovi Sanofi-Aventis ukončiť činnosti, ktoré od zlúčenia s podnikateľom Aventis predstavujú vedľajšie činnosti a zamerať sa na farmaceutické výrobky. 
	Ako ďalej uvádza podnikateľ Procter & Gamble, navrhovaná koncentrácia nebude mať vplyv na intenzitu hospodárskej súťaže na území Slovenskej republiky.  V dôsledku predmetnej koncentrácie bude mať podnikateľ Procter & Gamble možnosť využiť svoje know-how pri uvádzaní nových výrobkov na slovenský trh, zvýšiac tak súťaž na trhu a možnosť voľby pre spotrebiteľov.

	Úrad posudzoval dopad predmetnej koncentrácie na hospodársku súťaž v oblasti ústnej zdravotnej hygieny, pričom vychádzal z informácií a podkladov zaslaných účastníkom predmetného správneho konania prostredníctvom právneho zástupcu.

	Vychádzajúc z vyššie uvedených skutočností úrad zistil, že po uskutočnení predmetnej koncentrácie sa nezmení podiel podnikateľa Procter & Gamble v oblasti ústnej zdravotnej hygieny a bude naďalej vystavený podstatnej súťaži a nebude sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľa Procter & Gamble na relevantných trhoch v oblasti ústnej zdravotnej hygieny na území Slovenskej republiky. 

	Podľa § 33 zákona úrad listom č. 4674/PMÚ SR/2005 zo dňa 23.08.2005 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu listom zaevidovaným úradom pod č. 4738/2005 zo dňa 25.08.2005 k výzve úradu vyjadril nasledovne.

	„Pokiaľ ide o opis spôsobu kontroly zo strany nadobúdajúceho subjektu (priama kontrola), zo súťažného hľadiska naozaj bude v konečnom dôsledku „priamu“ kontrolu vykonávať spoločnosť The Procter & Gamble Company, ako najvyššia materská spoločnosť skupiny Procter & Gamble. Keďže však z hľadiska štruktúry transakcie sú kupujúcimi tak spoločnosť The Procter & Gamble Company ako aj jej afiliovaná spoločnosť Procter & Gamble International Operations SA, a vzhľadom na skutočnosť, že Úrad vo Výzve v súvislosti s nadobudnutím priamej kontroly uvádza len spoločnosť The Procter & Gamble Company (definovanú ako „Procter & Gamble“), informácia o tom, že „Procter & Gamble získa priamu kontrolu nad časťou podniku spoločnosti Sanofi-Aventis“ by z hľadiska štruktúry transakcie celkom nezodpovedala skutočnosti. Vzhľadom na uvedené dovoľujeme si požiadať Úrad o akúkoľvek minimálnu korekciu navrhovaného znenia textu, v ktorom by bola vyššie uvedená skutočnosť zohľadnená akýmkoľvek minimálnym zásahom do navrhovaného znenia.“

	Úrad po preštudovaní predmetného oznámenia koncentrácie, špeciálne analýzou Zmluvy dospel k záveru a trvá na tom, že podnikateľ Procter & Gamble získa priamu kontrolu nad časťou podniku podnikateľa Sanofi-Aventis. Zmluvou podnikatelia Procter & Gamble a Procter & Gamble IO nadobudnú každý určité aktíva. Nakoľko je ale Zmluva predmetom obchodného tajomstva, nie je možné upresniť, kto aké aktíva nadobudne. Práve analýzou prevádzaných aktív na predmetných podnikateľov úrad rozhodol tak, ako je uvedené vo výroku tohto rozhodnutia.
	 
	Vzhľadom na to, že koncentrácia podnikateľov Procter & Gamble a Sanofi-Aventis na základe Zmluvy nevedie k vytvoreniu dominantného postavenia podnikateľa Procter & Gamble v oblasti ústnej zdravotnej hygieny, ktorého dôsledkom sú významné prekážky efektívnej hospodárskej súťaže v predmetnej oblasti, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      Ing. Emília Babiaková
					                            hlavný štátny radca
					                 splnomocnenkyňa pre koncentrácie

Rozhodnutie sa doručuje:
Mgr. Tomáš Maretta 
advokát
Advokátska kancelária Čechová & Partners
Hurbanovo nám. 5
811 03 Bratislava